刘子翚
荔子歌
炎精孕秀多灵植。荔子佳名闻自昔。
绛囊剖雪出琱盘，寻常百果无颜色。
闽天六月雨初晴，星火荧煌曜川泽。
欻如彩凤戏翱翔，烂若彤云堆翕爀。
中郎裁品三十二，陈紫方红冠流匹。
盐蒸蜜渍尚绝伦，啄鲜空羡南飞翼。
我闻二和全盛时，贡输不减开元日。
涪州距雍已云远，况此奔驰来海侧。
绣衣中使动輶车，黄纸封林遍阡陌。
浮航走辙空四郡，妙品人间无复得。
似闻供御只纤毫，往往尽入公侯宅。
骊山废苑狐兔静，艮岳新宫鼙鼓急。
繁华今古共凄凉，绕树行吟悲野客。
西风刮地战尘昏，一听胡笳双泪滴。